**УТВЪРЖДАВАМ: (П)**

**ДИРЕКТОР НА РЗИ-ДОБРИЧ**

**Д-Р СВЕТЛА АНГЕЛОВА**

**22.04.2024 г.**

#

# **ВЪТРЕШНИ ПРАВИЛА**

# **ЗА ПОДАВАНЕ И РАЗГЛЕЖДАНЕ НА СИГНАЛИ ЗА НАРУШЕНИЯ В РЕГИОНАЛНА ЗДРАВНА ИНСПЕКЦИЯ - ДОБРИЧ ПО ЧЛ.13, АЛ.2 ОТ ЗАКОНА ЗА ЗАЩИТА НА ЛИЦАТА, ПОДАВАЩИ СИГНАЛИ ИЛИ ПУБЛИЧНО ОПОВЕСТЯВАЩИ ИНФОРМАЦИЯ ЗА НАРУШЕНИЯ /ЗЗЛПСПОИН/**

(Утвърдени със Заповед № РД-01-113/22.04.2024 г. на Директора на РЗИ-Добрич)

**ГЛАВА ПЪРВА**

**ОБЩИ ПОЛОЖЕНИЯ**

# Чл. 1. /1/ С тези правила се уреждат реда и условията за организиране на вътрешен канал за подаване на сигнали за нарушения в РЗИ-Добрич, компетентностите на публичния работодател и служителя, който отговаря за разглеждане на сигналите, производството по постъпилите сигнали и извършването на последващи действия.

/2/ Чрез тези Вътрешни правила се осигурява от страна на РЗИ-Добрич, изпълнение на ЗЗЛПСПОИН и Директива (ЕС) 2019/1937 на Европейския парламент и на Съвета от 23 октомври 2019 година относно защитата на лицата, които подават сигнали за нарушения на правото на съюза и се гарантира поверителността на самоличността на сигнализиращите лица.

Чл. 2. Тези правила се прилагат по отношение на сигнали за нарушения на българското законодателство или на посочените в Част I от Приложение към чл. 3, ал. 1 и ал. 3 от ЗЗЛПСПОИН актове на Европейския съюз, в съответствие с функциите и правомощията на РЗИ-Добрич, в следните области, посочени в чл. 3, ал. 1 и ал. 3 от закона:

1. Обществени поръчки;
2. Обществено здраве;
3. Безопасността и съответствието на продуктите;
4. Защитата на неприкосновеността на личния живот и личните данни;
5. Сигурността на мрежите и информационните системи;
6. Трудовото законодателство;
7. Законодателството, свързано с изпълнението на държавна служба.

Чл. 3. /1/ Сигнали за нарушения на актовете съгласно чл. 5, ал. 2 от ЗЗЛПСПОИН могат да подават и съответно да се предоставя защита на следните физически лица:

1. работник по смисъла на член 45, параграф 1 от Договора за функционирането на Европейския съюз, включително работник, служител, държавен служител или друго лице, което полага наемен труд, независимо от характера на работата, от начина на заплащането и от източника на финансирането;
2. лице със статут на самостоятелно заето лице по смисъла на член 49 от Договора за функционирането на Европейския съюз, включително лице, което полага труд без трудово правоотношение и/или упражнява свободна професия и/или занаятчийска дейност във връзка с РЗИ-Добрич;
3. доброволец, платен или неплатен и стажант;
4. съдружник, акционер, едноличен собственик на капитала, член на управителен или контролен орган на търговско дружество член на одитния комитет на предприятие;
5. лице, което работи за РЗИ-Добрич, изпълнители, подизпълнители или доставчици;
6. лице, чието трудово или служебно правоотношение предстои да започне в случаи, в които информацията относно нарушенията е получена по време на процеса на подбор или други преддоговорни отношения;
7. работник или служител на РЗИ-Добрич, когато информацията е получена в рамките на трудово или служебно правоотношение, което е прекратено към момента на подаване на сигнала или на публичното оповестяване;

/2/ Защита се предоставя и на:

1. лица, които помагат на сигнализиращото лице в процеса на подаване на сигнал и чиято помощ следва да е поверителна;
2. лица, които са свързани посредством работата или роднини на сигнализиращото лице и които могат да бъдат подложени на ответни действия поради сигнализирането;
3. юридически лица, в които сигнализиращото лице притежава дялово участие, за които работи или с които е свързано по друг начин в работен контекст.

**ГЛАВА ВТОРА**

**ЗАЩИТА НА САМОЛИЧНОСТТА НА ЛИЦЕТО, ПОДАВАЩО СИГНАЛ**

Чл.4. /1/ Директорът на РЗИ-Добрич предприема съответни мерки за защита на информацията, свързана с подадените сигнали за нарушения, и за защита на самоличността на сигнализиращите лица, като осигурява достъп до информацията единствено на служителя на който е възложено разглеждането на сигнали.

/2/ Предаването на данни и позоваването на обстоятелства от директора на РЗИ-Добрич и служителят по чл. 6, ал. 1 от тези правила не може да разкрива пряко или косвено самоличността на сигнализиращото лице, както и да създаде предположение за неговата самоличност.

/3/ Алинеи 1 и 2 се прилагат и за защита на самоличността на засегнатите лица.

/4/ Самоличността на сигнализиращото лице не се разкрива на никого освен на служителя по чл. 6, ал. 1 от тези правила, при изрично писмено съгласие на това лице. Това се прилага и за всяка друга информация, от която може пряко или непряко да се узнае самоличността на сигнализиращото лице.

/5/ Самоличността на сигнализиращото лице и всяка друга информация, от която може пряко или непряко да се узнае неговата самоличност, може да бъде разкрита само когато това е необходимо и пропорционално задължение, наложено от българското законодателство или от правото на Европейския съюз в контекста на разследвания от национални органи или на съдебни производства, включително с оглед на гарантиране правото на защита на засегнатото лице.

/6/ При необходимост от разкриване на самоличността на сигнализиращото лице, по смисъла на ал. 4, преди разкриването, РЗИ-Добрич уведомява сигнализиращото лице. Уведомлението е писмено и се мотивира. Сигнализиращото лице не се уведомява, когато с това се застрашава разследването или съдебното производство.

**ГЛАВА ТРЕТА**

**КОМПЕТЕНТНИ ОРГАНИ И СЛУЖИТЕЛИ В РЗИ-ДОБРИЧ**

Чл.5. /1/ Функциите на работодател в публичния сектор по смисъла на чл. 12, ал. 1, т. 1 от ЗЗЛПСПОИН се изпълняват от директора на РЗИ-Добрич.

/2/ Като работодател по смисъла на чл. 12, ал. 1, т. 1 от ЗЗЛПСПОИН директорът на РЗИ-Добрич:

1. Утвърждава вътрешни правила;
2. Определя служител, отговарящ за разглеждането на постъпили по вътрешния канал сигнали;
3. Създава канал за вътрешно подаване на сигнали за нарушения, който отговаря на изискванията на чл. 13, ал. 1 от ЗЗЛПСПОИН;
4. Разглежда начален доклад на служителя по постъпил по вътрешния канал сигнал и се произнася относно образуването или необразуването на производство по него;
5. По предложение на служителя, разглеждащ сигналите и при необходимост назначава комисия от служители, която да извърши производството по сигнала и да направи предложения за последващи действия;
6. Въз основа на постъпил сигнал и на предложения на служителя, отговарящ за разглеждането на сигнали предприема действия в рамките на своята компетентност за преустановяване на нарушението или за предотвратяването му, ако то не е започнало;
7. По образувани производства разглежда финален доклад на служителя, отговарящ за разглеждането на сигнали и се произнася по предложенията в него в това число прекратява производствата, ако са налице основания за това;
8. Въз основа на доклада по т.7 изготвя и подписва индивидуален доклад, в който описва накратко информацията от сигнала, предприетите действия и окончателните резултати от производството по сигнала;
9. Съобщава на подалия сигнала резултатите от производството, ведно с мотивите при спазване на задължението за тяхната защита;
10. Създава и поддържа регистър на сигналите за нарушения;
11. Организира действията на администрацията по производството, разпоредено от главния държавен здравен инспектор по реда и при условията на чл. 20, ал. 1, т. 8 от ЗЗЛПСПОИН и му предоставя поисканата информация, документи или резултат от проверка;
12. Поддържа връзка с Комисията за защита на личните данни, като национален орган;
13. Изпълнява други функции, предвидени в ЗЗЛПСПОИН и тези правила.

Чл.6. /1/ Сигналите по вътрешния канал се приемат, регистрират и разглеждат от служител в РЗИ-Добрич, определен със заповед на Директора.

/2/ Служителят по ал.1 отговаря на изискванията по чл. 14 от ЗЗЛПСПОИН. Служителят по ал.1 или членове на комисията по чл. 8 подписват декларация за поверителност, съгласно Приложение №1.

/3/ Служителят, натоварен с разглеждането на сигналите е единствения в администрацията на РЗИ-Добрич, който има достъп и знае самоличността на сигналоподателя с оглед на задължението си да провери редовността на сигнала, в това число неговата неанонимност. Забранява се на служителя да разкрива самоличността на подалия сигнала и на всяка друга информация, от която може пряко или непряко да се узнае тази самоличност, на директора на инспекцията, членове на комисията за разглеждане на сигнала, която евентуално може да бъде назначена, и на всички други служители в РЗИ-Добрич, както и на уличения в нарушение, други държавни органи и трети физически и юридически лица, освен по реда на чл. 31 от ЗЗЛПСПОСН.

Чл.7. /1/ Служителят по чл.6, ал.1:

1. Приема сигналите, подадени по вътрешния канал;
2. Генерира Уникален идентификационен номер (УИН) в системата на централния орган за външно подаване на сигнали /Комисия за защита на личните данни/ по всеки постъпил сигнал;
3. Регистрира постъпилите сигнали по вътрешния канал в регистъра;
4. Уведомява, лицето, подало сигнала за постъпването му в 7-дневен срок от получаването му;
5. Изготвя начален доклад до директора на РЗИ-Добрич, в който описва фактите по сигнала, формира изводи относно неговата редовност и достоверност, извършените действия за отстраняване на нередовност и резултатът от тях, предлага да се образува производство или сигналът да бъде върнат, поради нередовност или недостоверност, както и дали да се назначи комисия, която да го проведе при необходимост;
6. При образувано производство - провежда същото, освен ако не е назначена комисия, като събира доказателства, предявява събраните доказателства в това число сигнала на уличения в нарушения като заличава самоличността на подалия сигнала, както и всички факти, които сочат тази самоличност, изслушва сигналоподателя, приема възражението му и др.
7. Изготвя финален доклад до директора на РЗИ-Добрич, който съдържа - описание на сигнала, установените факти, предприетите в хода на производството действия, констатация за наличие или липса на нарушение, начинът, по който да приключи, в това число и относно прекратяването му, както и предложение за отстраняване или недопускане на нарушение и за други последващи действия;
8. Изготвя отговор до лицето, подало сигнала с резултатите от производството и мотивите за това, който представя за подпис на директора на РЗИ-Добрич без самоличността на подалия сигнала – след подписването на отговора добавя самоличността и адреса на сигналоподателя и извежда същия само според специализирания регистър;
9. Подава необходимата статистическа информация към централния орган за външно подаване на сигнали по установения от него ред;
10. Предоставя на лицата, желаещи да подадат сигнал, ясна и лесно достъпна информация за процедурите за външно подаване на сигнали към компетентния национален орган, а когато е уместно - към институциите, органите, службите и агенциите на Европейския съюз;
11. Изпълнява други функции, предвидени в ЗЗЛПСПОИН и тези правила.

/2/ В случай на конфликт на интереси на отговорното лице и подадения към него сигнал, директорът на РЗИ-Добрич определя със заповед друго длъжностно лице за разглеждане на сигнала.

Чл.8. /1/ По предложение на служителя по чл. 6, ал. 1 и при необходимост от специални знания директорът на РЗИ-Добрич назначава комисия от служители, която да извърши производството по сигнала и да направи предложения за последващи действия.

/2/ Членовете на комисията са нечетен брой. Комисията заседава и приема решения при кворум и мнозинство повече от половината от общия брой.

/3/ При провеждане на проверката на комисията се възлагат функциите на служителя, разглеждащ сигнала.

**ГЛАВА ЧЕТВЪРТА**

**ПОДАВАНЕ НА СИГНАЛ ЧРЕЗ ВЪТРЕШНИЯ КАНАЛ**

Чл.9. /1/ Сигналите за нарушения се подават по вътрешния канал на РЗИ-Добрич чрез попълване на формуляр по образец, утвърден от КЗЛД и публикуван на страницата на комисията или устно до служителя, натоварен с разглеждане на сигналите.

/2/ Имената, длъжността, служебният адрес, телефон и електронна поща на служителя, натоварен с разглеждането на сигнали се публикуват на интернет – страницата на РЗИ-Добрич.

/3/ Към сигнала, без значение дали се подава писмено или устно, могат да се прилагат всякакъв вид доказателства, подкрепящи изложените в него твърдения.

Чл.10. /1/ Писмените сигнали могат да се подават – лично на служителя по чл. 6, ал. 1 или чрез електронната поща на този служител, предназначена само за подаване на сигнали, до която само той има достъп, както следва: zzlps@rzi-dobrich.org

/2/ Писмените сигнали се подписват от лицата, които ги подават.

/3/ Подаването на писмени сигнали, както и отразяването на устни във формуляра се извършва в специално определено от работодателя помещение. При подаване по електронен път, формулярът се подписва с квалифициран електронен подпис.

/3/ Не се приема и не се регистрира писмен сигнал, който не е според формуляра.

Чл.11. /1/ Подаването на устен сигнал чрез лична среща се осъществява по искане на сигнализиращото лице в помещението, определено от работодателя, в което не се провежда видеонаблюдение.

/2/ Служителят по чл.6, ал.1 е длъжен да възпроизведе точно във формуляра по образец информацията, която е получил на лична среща от лицето, подаващо сигнала. След попълване на формуляра на сигнализиращото лице се дава възможност да провери, да коригира и да се съгласи с текста от разговора в писмен вид, както и със съдържанието на формуляра като ги подпише.

/3/ Ако лицето, подаващо сигнала не подпише формуляра сигналът се приравнява на анонимен.

Чл.12. /1/ Всеки сигнал, постъпил по вътрешен канал чрез предвидения формуляр, без значение дали е писмен или устен, се регистрира чрез попълване на формуляр и с уникален идентификационен номер (УИН), предоставен от КЗЛД в това число:

* сигнали, отнасящи се до нарушения, извършени преди повече от две години;
* сигнали, които не попадат в обхвата на ЗЗЛПСПОИН;
* сигнали за нарушения, чието съдържание не дава основание да се приемат за правдоподобни и сигнали, съдържащи очевидно неверни или заблуждаващи твърдения за факти;
* сигнали за нарушения, подлежащи на докладване по специална нормативна уредба;
* сигнали за нарушения, които вече са констатирани от вътрешно звено на задължения субект, независимо дали са предприети действия по отстраняването им.

/2/ Анонимни сигнали не се разглеждат при условията и по реда на ЗЗЛПСПОИН (чл. 9, т. 1). За такива сигнали не се генерира УИН. Самите сигнали не се регистрират в регистъра по ЗЗЛПСПОИН и не се образува производство по тях.

/3/ УИН се генерира от интернет страницата на Комисията, която отговаря за създаването на техническа възможност за това. За сигнали, получени след края на работното време на задължения субект, заявката за получаване на УИН се прави в първия работен ден, следващ постъпването на сигнала.

/4/ За получаване на УИН в предоставената на [интернет страницата](https://www.cpdp.bg/) на КЗЛД общодостъпна функционалност, служителят по чл. 6, ал. 1 от настоящите Вътрешни правила въвежда следните данни:

1. наименование и ЕИК/БУЛСТАТ на работодателя, при когото е подаден сигналът;

2. идентификационни данни на служителя, отговарящ за разглеждането на сигнала;

3. предмет на сигнала (съответните области, предвидени в чл. 3, ал. 1 и ал. 2 от закона);

4. начин на получаване на сигнала (писмено или устно).

Чл.13. /1/ Не се образува производство, когато:

1. подателят на писменият сигнал е анонимен или лицето, което подава сигнал при лична среща не желае да се легитимира /анонимен сигнал/;
2. по сигнали, които се отнасят до нарушения, извършени преди повече от две години преди датата на подаване на сигнала;
3. сигналът е подаден до некомпетентен орган;
4. сигналът е за нарушение, по което има влязъл в сила акт, освен ако не се основава на нови факти и обстоятелства;
5. сигналът е за нарушение, по което има висящо производство;
6. сигналът не попада в обхвата на ЗЗЛПСПОИН и чл. 2 от настоящите Вътрешни правила, след като на подателя на сигнала е дадена възможност в 7 –дневен срок от съобщението да отстрани тази нередовност и той не е сторил това;
7. сигналът не съдържа всички изискуеми реквизити по чл. 15, ал. 2 от ЗЗЛПСПОИН, след като на подателя на сигнала е дадена възможност в 7–дневен срок от съобщението да отстрани тази нередовност и той не е сторил това;
8. съдържанието на сигнала не дава основание да се приемат за правдоподобни изложените факти.

/2/ В случаите на чл.13, ал.1, т.1, т.2, т.4, т.5, т.6, т.7 и т.8 от настоящите Вътрешни правила сигналът заедно с приложенията към него се връчва на сигнализиращото лице, а на т.3 - се изпраща на компетентния орган.

Чл. 14. /1/ При получаване на сигнал служителят, натоварен с разглеждане на сигнала провежда проверка за редовността му по критериите на чл.13, ал.1, т.1-т.8 от настоящите Вътрешни правила и за достоверността му.

/2/ Ако при проверката за редовност се установи, че сигналът не отговаря на изискванията по чл. 15, ал. 2 от ЗЗЛПСПОСН, лицето по чл. 6, ал. 1 изпраща на сигнализиращото лице съобщение за отстраняване на допуснатите нередовности в 7-дневен срок от получаване на съобщението с предупреждение за последиците при неотстраняване в указания срок. Ако нередовностите не бъдат отстранени в този срок, сигналът заедно с приложенията към него се връща на сигнализиращото лице.

/3/ Ако при проверката за достоверност се установи, че съдържанието на сигнала не дава основание да се приемат за правдоподобни изложените факти или че същите са очевидно неверни или заблуждаващи твърдения сигналът заедно с приложенията към него се връщат на сигнализиращото лице, като във втория случай му се указва отговорността, която носи за набеждаване.

**ГЛАВА ПЕТА**

**ПРОИЗВОДСТВО ПО ПОСТЪПИЛИ ПО ВЪТРЕШНИЯ КАНАЛ СИГНАЛИ. ПОСЛЕДВАЩИ ДЕЙСТВИЯ**

Чл.15. /1/ Приетият сигнал се регистрира от служителя по чл. 6, ал. 1 в Регистъра на сигналите за нарушения. Сигналът не се регистрира в Центъра за административно обслужване (ЦАО) на РЗИ-Добрич.

/2/ В 7 – дневен срок от получаването на сигнала същият служител потвърждава на подателя на сигнала получаването му, като му предоставя номер от регистъра и УИН на сигнала.

/3/ Заедно с потвърждението, на сигнализиращото лице се предоставя информация за процедурата за външно подаване на сигнали към централния орган за външно подаване на сигнали /Комисия за защита на личните данни/, а когато е уместно – към институциите, органите, службите или агенциите на Съюза.

/4/ Всички документи на хартиен /вкл. хартиени копия на електронни документи, свързани с подадения сигнал/ и електронен носител, се съхраняват от служителя по чл. 6 съгласно чл. 23 и чл. 24 от тези правила.

Чл.16. /1/ След приключване на проверките за редовност и достоверност и на действията по чл. 12, ал. 2 от тези правила служителят по чл. 6, ал. 1 изготвя начален доклад до директора на РЗИ-Добрич, в който описва фактите по сигнала, формира изводи относно неговата редовност и достоверност, извършените действия за отстраняване на нередовност и резултатът от тях, предлага при условията на алтернативност:

* да се образува производство по сигнала като редовен и достоверен;
* сигналът да бъде върнат, поради нередовност или недостоверност на подателя му.

Докладът не съдържа самоличността на сигналоподателя, както и информация, от която може пряко или непряко същата да се узнае.

/2/ При предложение за образуване на производство служителят по чл. 6, ал. 1 може да предложи да се назначи комисия, която да го проведе, ако сигналът се отличава с фактическа сложност или са необходими специални знания за разглеждане на сигнала.

/3/ С резолюция директорът на РЗИ-Добрич утвърждава или не началния доклад. В случай, че с утвърден доклад се предлага образуване на производство, то се счита за образувано от датата на резолюцията.

Чл. 17. /1/ Производството продължава в срок от два месеца от потвърждаване на получаването на сигнала на лицето, което го е подало и се провежда от служителя по чл.6, ал.1/назначената комисия.

/2/ В хода на производството служителят по чл. 6, ал. 1/комисията проверява основателността на изложените в сигнала твърдения за нарушения.

/3/ В рамките на производството служителят по чл. 6, ал. 1/комисията може да събира писмени доказателства, изисква допълнителна информация от лица, посочени в сигнала от сигнализиращото лице, както и всякакви други доказателства. Доказателствата за наличието или липсата на нарушение се събират по реда на Административно-процесуалния кодекс при поверителност на самоличността на сигналоподателя.

/3/ Служителят по чл. 6, ал. 1/комисията поддържа връзка със сигнализиращото лице, като при необходимост изисква допълнителни сведения от него и от трети лица.

/4/ Извършените процесуални действия в рамките на производството се протоколират.

Чл.18. /1/ Служителят по чл. 6, ал. 1/комисията уведомява лицето, срещу което е подаден сигнал /засегнатото лице/, като му се предоставя възможност да представи и посочи нови доказателства, които да бъдат събрани в хода на проверката.

/2/ Служителят по чл. 6, ал. 1/комисията е длъжен да покани и изслуша засегнатото лице, да приеме писмените му обяснения и да събере и оцени посочените от него доказателства. За изслушването се съставя протокол. Ако лицето бъде надлежно поканено, но не се яви без обективна причина производството продължава.

/3/ Служителят по чл. 6, ал. 1/комисията предоставя на засегнатото лице събраните доказателства и възможност да направи писмено възражение в 7-дневен срок от това, при спазване на защитата на сигнализиращото лице и неразкриване на неговата самоличност.

Чл.19. /1/ Производството приключва с финален доклад на служителят по чл. 6, ал. 1/комисията, който съдържа – описание на сигнала, установената фактическа обстановка, предприетите в хода на проверката действия, направеното от лицето възражение и мотиви в случай на неприемане, правни основания, констатация за наличие или липса на нарушение, и предложение за начинът, по който да приключи производството – установяване на нарушение или възможност за нарушение и предприемане на мерки за отстраняване или недопускане му, неустановяване на нарушение и прекратяване на проверката, ако има основания за това.

Докладът не съдържа данни относно самоличността на сигналоподателя.

/2/ В случай, че изнесените в сигнала факти бъдат потвърдени в доклада, служителят по чл. 6, ал. 1/комисията предлага на директора на РЗИ-Добрич предприемане на конкретни мерки с цел преустановяване или предотвратяване на нарушението в случаите, когато такова е констатирано или има реална опасност за предстоящото му извършване.

/3/ Ако мерките бъдат утвърдени, служителят по чл. 6, ал. 1 организира предприемането на последващи действия във връзка с изпълнението им, като за целта може да изисква съдействието на други лица или звена в структурата на съответния задължен субект с мотивиран доклад до директора на РЗИ-Добрич и издадена заповед за определяне на посочените лица.

/4/ В случай, че изнесените в сигнала факти не бъдат потвърдени служителят по чл. 6, ал. 1/ комисията предлага във финалния доклад да не се установи нарушение и приключване на проверката.

/5/ Служителят по чл. 6, ал. 1/комисията предлага на директора на РЗИ-Добрич във финалния доклад производството да бъде прекратено при установяване на някое от основанията по чл. 13, ал. 1, т. 1 – 8 в хода й, както и когато:

1. нарушението, за което е подаден сигналът, е очевидно маловажно и не налага предприемането на допълнителни последващи действия; когато по отношение на нарушението предвидените в съответния закон срокове за образуване на административнонаказателно или наказателно производство са изтекли, съответно административнонаказателната или наказателната отговорност е погасена поради изтичане на предвидената в съответния закон давност; приключването не засяга други задължения или приложими процедури във връзка с нарушението, за което е подаден сигнал, нито защитата по този закон по отношение на вътрешното или външното подаване на сигнали;
2. по повтарящ се сигнал, който не съдържа нова информация от съществено значение за нарушение, по отношение на което вече има приключила проверка, освен ако нови правни или фактически обстоятелства не дават основание за предприемането на последващи действия;
3. се установят данни за извършено престъпление.

/6/ Директорът на РЗИ-Добрич се произнася по финалния доклад с резолюция.

Чл.20. /1/ Въз основа на утвърдения финален доклад на служителя по чл. 6, ал. 1/комисията, директорът на РЗИ-Добрич подписва индивидуален доклад, в който се описва накратко информацията от сигнала, предприетите действия, окончателните резултати от проверката по сигнала.

/2/ Директорът на РЗИ-Добрич предприема действия в рамките на своята компетентност за преустановяване на нарушението или за предотвратяването му, ако то не е започнало.

/3/ Резултатите от производството заедно с мотивите и предприетите действия се съобщават на подалия сигнала и на засегнатото лице при спазване на задължението за тяхната защита и при условията на чл. 7, ал. 1, т. 8 от тези правила в срок не по-късно от три месеца от потвърждаване на получаването на сигнала.

/4/ В случаите, когато производството е прекратено, поради нарушение, което е маловажен случай или повтарящо се нарушение със съобщението по ал. 3 сигнализиращото лице се уведомява, че може да подаде сигнал до централния орган за външно подаване на сигнали /КЗЛД/.

/5/ Когато в хода на производството са установени данни за извършено престъпление и на това основание същото е прекратено, сигналът и материалите към него се изпращат незабавно на компетентната прокуратура.

**ГЛАВА ШЕСТА**

**ПРЕДОСТАВЯНЕ НА ИНФОРМАЦИЯ ПО ЧЛ.12, АЛ.4 ОТ ЗЗЛПСПОИН**

Чл.21. /1/ Директорът на РЗИ-Добрич предоставя ясна и лесно достъпна информация относно условията и реда за подаване на сигнали.

/2/ Информацията се публикува в самостоятелна рубрика на интернет страницата на РЗИ-Добрич, както и се поставя на видно място в сградата и в работните помещения.

## ГЛАВА СЕДМА

**РЕД ЗА РЕГИСТРИРАНЕ НА СИГНАЛИТЕ. СЪХРАНЕНИЕ И ПРЕДОСТАВЯНЕ НА ИНФОРМАЦИЯ**

Чл.22. /1/ Служителят по чл. 6, ал. 1 поддържа регистър на сигналите за нарушения на траен носител по смисъла на § 1, т. 18 от допълнителните разпоредби на ЗЗЛПСПОИН. Регистърът не е публичен. Достъп до регистъра имат само:

1. служителят по чл. 6, ал.1;

2. КЗЛД и служителите по чл. 22 от ЗЗЛПСПОИН.

/2/ Регистърът се води по образец, съгласно модел, приет от КЗЛД и публикуван на сайта й.

/3/ В регистъра се вписва информация за всеки постъпил сигнал, както следва:

1. лицето, което е приело сигнала;

2. датата на подаване на сигнала;

3. засегнатото лице, ако такава информация се съдържа в сигнала;

4. обобщени данни за твърдяното нарушение, като място и период на извършване на нарушението, описание на деянието и други обстоятелства, при които е било извършено;

5. връзката на подадения сигнал с други сигнали след установяването й в процеса на обработване на сигнала;

6. информация, която е предоставена като обратна връзка на лицето, подало сигнала, и датата на предоставянето й;

7. предприетите последващи действия;

8. резултатите от проверката по сигнала;

9. периодът на съхраняване на сигнала.

/4/ Регистърът се поддържа в електронен вид и се съхранява по начин, който гарантира поверителността, целостта и сигурността на информацията.

/5/ Информацията, вписана в регистъра, се съхранява по начин, който гарантира нейната поверителност и сигурност. Служителят по чл. 6, ал. 1 може да предоставя на задължения субект по чл. 12, ал. 1 от закона информация от регистъра, без това да води до разкриване на самоличността на сигнализиращото и засегнатото лице в случаите по чл. 16, т. 11, буква „б” от закона.

/6/ Служителят по чл. 6, ал. 1 подава регулярно в срок до 31 януари всяка година необходимата статистическа информация за предходната година към централния орган за външно подаване на сигнали по установения от него ред относно броя на постъпилите сигнали през предходната година, техния УИН, предмет, броя на извършените проверки и резултатите от тях.

Чл. 23. Цялата информация във връзка с постъпил сигнал за нарушение се записва и съхранява на траен носител за нуждите на производството по сигнала и за по-нататъшни разследвания.

Чл. 24. Сигналите и приложените към тях материали, включително последващата документация, свързана с разглеждането им, се съхраняват от задължения субект по чл. 12, ал. 1 от закона за срок от 5 години след приключване на разглеждането на сигнала от него, освен при наличието на образувано наказателно, гражданско, трудовоправно и/или административно производство във връзка с подадения сигнал.

## ГЛАВА ОСМА

**МЕРКИ ЗА ОСИГУРЯВАНЕ НА ЗАЩИТА**

Чл. 25. /1/ Забранява се всяка форма на ответни действия спрямо лицата, посочени в чл. 3 от настоящите Вътрешни правила, имащи характера на репресия и поставящи ги в неблагоприятно положение, както и заплахи или опити за такива действия, включително под формата на:

1. временно отстраняване, уволнение или прилагане на друго основание за прекратяване на правоотношението, по което лице полага наемен труд;

2. понижаване в длъжност или забавяне на повишение в длъжност;

3. изменение на мястото или характера на работата, продължителността на работното време или намаляване на възнаграждението;

4. отказ за осигуряване на обучение за поддържане и повишаване на професионалната квалификация на работника или служителя;

5. отрицателна оценка на работата, включително в препоръка за работа;

6. прилагане на имуществена и/или дисциплинарна отговорност, включително налагане на дисциплинарни наказания;

7. принуда, отхвърляне, заплашване за предприемане на ответни действия или действия, изразени физически, словесно или по друг начин, които имат за цел накърняване на достойнството на лицето и създаване на враждебна професионална среда;

8. пряка или непряка дискриминация, неравностойно или неблагоприятно третиране;

9. отнемане на възможност за преминаване от срочен трудов договор на трудов договор за неопределено време, когато работникът или служителят е имал законно право да му бъде предложена постоянна работа;

10. предсрочно прекратяване на срочен трудов договор или отказ за повторно сключване, когато такова е допустимо по закон;

11. вреди, включително за репутацията на лицето, по-специално в социалните мрежи, или финансови загуби, включително загуба на бизнес и загуба на доход;

12. включване в списък, изготвен въз основа на официално или неофициално споразумение, в сектор или в отрасъл, което може да доведе до това лицето да не може да постъпи на работа или да не може да достави стока или услуга в този сектор или отрасъл (черен списък);

13. предсрочно прекратяване или разваляне на договор за доставка на стоки или услуги, когато лицето е доставчик;

14. прекратяване на лиценз или разрешение;

15. насочване на лицето към извършване на медицински преглед.

/2/ В случай че бъдат предприети ответни действия срещу лице по чл. 3 от настоящите Вътрешни правила във връзка с подадения сигнал, компетентните органи по чл. 20, ал. 1 от ЗЗЛПСПОИН предприемат коригиращи мерки. Коригиращите мерки се прилагат от тези органи независимо от правомощията им, предвидени в друг закон.

/3/ Коригиращите мерки имат за цел да преустановят предприетите ответни действия по ал. 1 до приключване на извършената от компетентните органи по чл. 20, ал. 1 от ЗЗЛПСПОИН проверка.

/4/ Ответните действия по ал. 1, предприети срещу лице по чл. 3 от настоящите Вътрешни правила във връзка с подадения сигнал, са недействителни.

/5/ Лице по чл. 3 от настоящите Вътрешни правила, срещу което са били предприети ответни действия, може да подаде молба до компетентния орган за възстановяване на положението, в което то се е намирало преди предприемането на ответните действия.

Чл. 26. В случай на нарушение на забрана по чл. 25 от настоящите Вътрешни правила, лицето по чл. 3 от настоящите Вътрешни правила има право на обезщетение за претърпените имуществени и неимуществени вреди.

Чл. 27. В случай, че е образувано съдебно производство, лицето по чл. 3 от настоящите Вътрешни правила може да подаде молба до съда за прекратяване на предприетите ответни действия до постановяване на съдебното решение.

Чл. 28. /1/ Лицата по чл. 3 от настоящите Вътрешни правила имат право на достъп до следните мерки за подкрепа:

1. изчерпателна, независима, безплатна и достъпна информация и съвети, които се предоставят индивидуално и поверително относно процедурите и мерките за защита по чл. 34а, 36, 37, 38 и 39 от ЗЗЛПСПОИН;

2. помощ пред всеки орган, необходима за тяхната защита срещу ответни действия, включително чрез надлежно съобщаване на факта, че имат право на защита по този закон;

3. правна помощ в наказателни, граждански, административни и в международни спорове по граждански дела, свързани със защитата на сигнализиращото лице във връзка с подадения от него сигнал или оповестената информация, в съответствие със Закона за правната помощ;

4. извънсъдебно разрешаване на презгранични спорове чрез медиация в съответствие със Закона за медиацията.

/2/ Мерките по ал. 1, т. 1 и 2 се предоставят от Комисията, мерките по т. 3 - от Националното бюро за правна помощ, а мерките по т. 4 - от медиатор, вписан в Единния регистър на медиаторите.

Чл. 29. /1/ Засегнатото лице се ползва в пълна степен от правото си на защита и на справедлив процес, както и от презумпцията за невиновност, включително да бъде изслушано, и от правото си на достъп до отнасящите се до него документи.

/2/ Засегнатото лице има право на обезщетение за всички имуществени и неимуществени вреди, когато е установено, че лицето по чл. 3 от настоящите Вътрешни правила съзнателно е подало сигнал с невярна информация или публично е оповестило невярна информация.

Чл. 30. /1/ Сигнализиращото лице носи отговорност съгласно българското законодателство и правото на Съюза за действие или бездействие, което не е свързано с подаването на сигнала или публичното оповестяване или не е необходимо за разкриване на нарушението.

/2/ В случай на съдебен или административноправен процес, в който лице по чл. 3 от настоящите Вътрешни правила твърди, че е било обект на ответни действия по чл. 25 от настоящите Вътрешни правила и че тези действия са реакция на подаден сигнал или публично оповестяване на информация, лицето, което е предприело увреждащата мярка, следва да докаже, че предприетите ответни действия не са били свързани по никакъв начин с подадения сигнал или публичното оповестяване. Не се смята, че ответното действие е извършено като реакция на подаден от лицето сигнал или публично оповестена информация, когато от преценката на всички обстоятелства може да се направи обоснован извод, че е налице друго правно основание за прилагането на мярката.

 **ЗАКЛЮЧИТЕЛНИ РАЗПОРЕДБИ**

 §. 1. Настоящите Вътрешни правила се утвърждават от директора на РЗИ - Добрич на основание чл. 13 от Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/.

§. 2. Настоящите Вътрешни правила се поддържат в актуален вид чрез преглед най-малко веднъж на три години и анализ на практиката по прилагането на ЗЗЛПСПОИН.

§. 3. Информацията по чл. 21 от ЗЗЛПСПОИН се публикува на интернет – страницата в двуседмичен срок от утвърждаване на правилата.

§ 4. За неуредените в настоящите Вътрешни правила въпроси се прилагат разпоредбите на Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/, АПК, Наредбата за водене на регистри на КЗЛД, Методически указания на Комисията за защита на личните данни по прилагането на ЗЗЛПСПОИН, Инструкции за взаимодействие при обезпечаването на защитата на лицата, подаващи сигнали, когато това е предвидено в закон, издадени от Комисията съвместно с други органи.

§. 5. Настоящите Вътрешни правила влизат в сила от датата на утвърждаването им.

 **Приложение №1**

**ДЕКЛАРАЦИЯ**

 **ЗА КОНФИДЕНЦИАЛНОСТ**

Подписаният/ата………………………………………………………………………………., (*собствено и фамилно име*)

на длъжност…………………………………………………...................................................., в .....................................................;

Във връзка с изпълнение на задълженията и функциите ми в качеството на лице, отговарящо за разглеждането на сигнали за нарушения на българското законодателство или на актове на Европейския съюз/член на комисия, назначена за разглеждане на сигнал за нарушения от директора на РЗИ-Добрич

 Декларирам, че се задължавам за следното:

# 1. Да пазя като служебна тайна и да спазвам всички задължения за защита на сигнализиращото и засегнатото лица, съгласно Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/ и ВЪТРЕШНИТЕ ПРАВИЛА ЗА ПОДАВАНЕ И РАЗГЛЕЖДАНЕ НА СИГНАЛИ ЗА НАРУШЕНИЯ В РЗИ-ДОБРИЧ ПО ЧЛ.13, АЛ.2 ОТ ЗАКОНА ЗА ЗАЩИТА НА ЛИЦАТА, ПОДАВАЩИ СИГНАЛИ ИЛИ ПУБЛИЧНО ОПОВЕСТЯВАЩИ ИНФОРМАЦИЯ ЗА НАРУШЕНИЯ /ЗЗЛПСПОИН/, което по смисъла на настоящата Декларация е предаване на информация на хартиен или електронен носител, включително по поща, факс или електронна поща, както и всякакъв друг начин на разгласяване на информация, в това число чрез средствата за масово осведомяване, печатните издания или Интернет, устно или писмено.

# 2. Да познавам и прилагам Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/ и Директива (ЕС) 2019/1937 на Европейския парламент и на Съвета от 23 октомври 2019 година относно защитата на лицата, които подават сигнали за нарушения на правото на съюза, както и посочените в т.1 правила.

3. Да не използвам данните, до които получавам достъп във връзка с разглеждането на сигнали за нарушение за цели, различни от тези, които са част от задълженията ми.

4. Да разкривам тези данни само на лица, които са упълномощени да ги получат.

5. Да не разкривам самоличността на сигнализиращото лице и всяка друга информация, от която може пряко или непряко да се узнае неговата самоличност, освен по реда и при условията, предвидени в ЗЗЛПСПОИН.

6. Да не правя копия на тези данни, освен в случаите когато това е необходимо за извършване на моите задължения и отговорности.

7. Да предприемам всички предпазни мерки в съответствие с използваните от мен устройства за обработка на данни за запазване на физическата и логическата сигурност на тези данни, за целите на тяхното съхранение за нуждите на проверката по сигнала и за по-нататъшни разследвания.

8. Да използвам само сигурни средства за комуникация за целите на предаване на данни във връзка с разглеждане на сигнала.

9. Да не оставям документи /на хартиен и/или електронен носител/, събрани във връзка с разглеждането на сигнала без надзор и след приключване на работата с тях да ги съхранявам съгласно установените правила.

10. При прекратяване на моите функции да предам всички документи, компютърни файлове и всякакви носители на информация, свързани с разглеждането на сигнали.

За неизпълнение на горепосоченото ми е известна административнонаказателната отговорност по глава Четвърта на ЗЗЛПСПОИН.

Настоящата декларация за конфиденциалност няма да се прилага по отношение на информация, която се предава по искане на компетентен орган.

Настоящата Декларация за конфиденциалност ще остане в сила и след прекратяване на моето правно отношение с РЗИ-Добрич, независимо от неговото основание, без никакво ограничение във времето и територията.

Дата: …………........ Подпис:............................................